**Værdier og pædagogiske mål for Børnehuset Villavej**

Personalet er bevidste om den udvikling, der sker i samfundet og samtidig den indflydelse, det har på børnenes hverdag hos os.

Vi er en stor del af børnenes hverdag. Derfor er det for os en styrke, at vi har et sæt fælles værdier, som danner baggrund for vores pædagogik.

Vi ser det også som en styrke, at personalegruppen har forskellige personligheder og således er med til at være forskellige rollemodeller for børnene.

Det er vores mål at ruste børnene til fremtiden og være medvirkende til, at de får en positiv tilgang til verden, kan se mulighederne og vælge til og fra.

Vi vil rumme børnenes forskellige personligheder og individualitet. Samtidig styrke fællesskabet i gruppen og derved også barnets ansvarlighed overfor sig selv og andre. Vi vil støtte barnets alsidige udvikling ved at tage udgangspunkt i det enkelte barns kompetencer og oplevelser og dermed støtte dets selvværd og selvtillid. Ligeledes vil vi give barnet mulighed for udfoldelse af fantasien.

Vi vil imødekomme barnets behov med usynlig og synlig omsorg. Samtidig bestræber vi os på at give børnene en hverdag, hvor der er mulighed for udfordringer og udfoldelse både psykisk og fysisk, ude og inde.

Her i Børnehuset vil vi gerne tilbyde alle børn og voksne en god dag med fokus på vores værdier og pædagogiske mål **tryghed, fællesskab og udvikling.**

**Tryghed er vigtig fordi:**

* Det er et basalt behov, der giver overskud til læring og udvikling.
* Det er grundlæggende for trivsel og mod på livet.
* Det er fundamentet for at kunne skabe og indgå i relationer samt for troen på sig selv.

**Tryghed ses og skabes i hverdagen ved:**

* At børn og voksne er glade, trives og leger.
* At børn og voksne er nysgerrige og har mod på at prøve nyt.
* Der er tydelig kommunikation, overgange og rutiner.
* At de voksne er lyttende og tilgængelige.
* At børn og voksne viser nærvær, omsorg og empati for hinanden.
* At der er plads til og anerkendelse af den enkelte – ”jeg vil dig”.
* At forældresamarbejdet bygger på tillid, åbenhed og troværdighed.

**De voksne skaber tryghed som rollemodeller ved at være:**

* Imødekommende, åbne og positive.
* Nærværende, omsorgsfulde og empatiske.
* Respektfulde, engagerede og anerkendende.

**Fællesskab er vigtig fordi:**

* Dannelse og relationer skabes i fællesskabet.
* Sociale kompetencer udvikles i fællesskabet.
* Det er trygt at være en del af et fællesskab.

**Fællesskab ses og skabes i hverdagen ved:**

* Der er plads til forskellighed.
* At der er plads til og anerkendelse af den enkelte – ”jeg vil dig”.
* Vi hjælper hinanden både børn og voksne.
* At der skabes rammer og struktur for forskellige fællesskaber, så alle er en del af et fællesskab.

**De voksne skaber fællesskab som rollemodeller ved at:**

* Være inkluderende og ansvarlige for fællesskabet.
* Være nærværende og deltagende i fællesskabet.
* Være børnenes talerør, motivere til fællesskab og anerkende det enkelte barns bidrag til fællesskabet.

**Udvikling er vigtig fordi:**

* Det giver selvtillid, selvværd og gå-på-mod at kunne.
* Det giver selvstændighed, livsduelighed og trivsel.
* Det er en dannelsesrejse som menneske at udvikle sig.

**Udvikling ses og skabes i hverdagen ved:**

* At der er forskellige lærings- og legemiljøer gennem hele dagen.
* At børnene får lov til at øve sig og vise, at de kan selv.
* At der er mulighed for tilpas udfordring og hjælp.
* At børn og voksne er modige og tør prøve nyt.
* At de voksne understøtter, når det er svært.
* At der er tydelige forventninger og krav tilpasset det enkelte barns udviklingsniveau.

**De voksne skaber udvikling som rollemodeller ved at:**

* Være fagligt bevidste og bevidste om, at der er udvikling i alt.
* Være motiverende og inspirerende.
* Have blik og forståelse for den enkelte og se forskellighed hos børn, forældre og kolleger som en ressource/styrke.

**”I trygheden ved at være en del af fællesskabet udvikler barnet sig”**

**Pædagogiske mål**

Hvis børn skal forholde sig positivt til de forventninger, som udspringer af værdierne og kunne deltage på en god måde i fællesskabet, så forudsætter det, at barnet kender og forstår de normer, som opstår og udvikler sig i det pædagogiske læringsmiljø.

Derfor har vi fundet de **pædagogiske mål**, som vi synes er vigtigst at lære børnene for, at de kan indgå i fællesskabet på en positiv måde og have mulighed for at lære at værdsætte værdierne.

De pædagogiske mål i vuggestuen er:

**Tryghed**: **Jeg hjælper dig**

**Fællesskab**: **Der er også plads til dig.**

**Udvikling**: **Vi øver os**

De pædagogiske mål i børnehaven er:

**Tryghed**: **Vi hjælper hinanden.**

**Fællesskab**: **Vi er venner.**

**Udvikling**: **Vi øver os**

De pædagogiske mål skal ud og gøres levende blandt børnene.

Det gør stuerne på hver deres måde, og I vil sikkert få øje på det.

Hvis I har spørgsmål til det, så kom gerne til os.